b'\n_START_ARTICLE_\nNaugarduko ka\xc5\xa1telionas\n_START_PARAGRAPH_\nNaugarduko ka\xc5\xa1telionas (lenk. kasztelan nowogrodzki) \xe2\x80\x93 antrasis pagal rang\xc4\x85 po Naugarduko vaivados auk\xc5\xa1\xc4\x8diausias valstybin\xc4\x97s vald\xc5\xbeios pareig\xc5\xabnas Lietuvos Did\xc5\xbeiosios kunigaik\xc5\xa1tyst\xc4\x97s Naugarduko vaivadijoje, Did\xc5\xbeiojo kunigaik\xc5\xa1\xc4\x8dio pili\xc5\xb3 vaivadijoje vyriausias valdytojas bei Abiej\xc5\xb3 Taut\xc5\xb3 Respublikos Senato pareig\xc5\xabnas.\n_START_SECTION_\n\xc4\xaegaliojimai\n_START_PARAGRAPH_\nNaugarduko ka\xc5\xa1teliono pareigyb\xc4\x97 \xc4\xafsteigta 1507 m., kai buvo \xc4\xafsteigta ir Naugarduko vaivadija. Naugarduko ka\xc5\xa1telion\xc4\x85 skirdavo Didysis kunigaik\xc5\xa1tis (karalius) ir jis pareigas eidavo iki gyvos galvos arba iki paskyrimo \xc4\xaf auk\xc5\xa1tesnes pareigas._NEWLINE_Ka\xc5\xa1telionas buvo pavaldus Naugarduko vaivadai, taip pat karo atveju jo tiesioginis vir\xc5\xa1ininkas buvo ir Lietuvos didysis etmonas. Ka\xc5\xa1telionas atlikdavo pilies administracijos, \xc5\xabkio reguliavimo, teismo ir karin\xc4\x97s administracijos funkcijas. Ka\xc5\xa1telionas buvo auk\xc5\xa1\xc4\x8diausias karin\xc4\x97s vald\xc5\xbeios pareig\xc5\xabnas vaivadijoje ir Naugarduko pavieto bajor\xc5\xb3 vadas, taip pat pavieto bajor\xc5\xb3 pa\xc5\xa1auktini\xc5\xb3 kariuomen\xc4\x97s vadas._NEWLINE_Ka\xc5\xa1telionas buvo Lietuvos Did\xc5\xbeiosios kunigaik\xc5\xa1tyst\xc4\x97s Pon\xc5\xb3 tarybos narys, o nuo 1569 m. Abiej\xc5\xb3 Taut\xc5\xb3 Respublikos senato nuolatinis narys. Senate Naugarduko ka\xc5\xa1telionas tur\xc4\x97jo devyniolikt\xc4\x85 pagal rang\xc4\x85 pozicij\xc4\x85 i\xc5\xa1 31 ka\xc5\xa1telion\xc5\xb3 suole._NEWLINE_Pareigyb\xc4\x97 panaikinta po Tre\xc4\x8diojo Abiej\xc5\xb3 Taut\xc5\xb3 Respublikos padalijimo 1795 m.'